Predkladacia správa

Do medzirezortného pripomienkového konania predkladá podpredseda vlády a minister spravodlivosti z vlastnej iniciatívy návrh zákona, ktorým sa mení a dopĺňa zákon č. 140/1961 Zb. Trestný zákon v znení neskorších predpisov. 
Predloženým návrhom zákona sa sprísňujú tresty za spáchanie najzávažnejších trestných činov, a to zavedením
- zásady trikrát a dosť – tretie odsúdenie za niektorý z trestných činov uvedených v     § 43 bude mať za následok obligatórne odsúdenie na trest doživotia,
- asperačnej zásady – umožní pri spáchaní niekoľkých trestných činov viacerými skutkami zvýšiť hornú hranicu trestnej sadzby najťažšieho trestného činu o jednu polovicu,
- trestu odňatia slobody na doživotie bez možnosti podmienečného prepustenia.

Taktiež pri trestnom čine vraždy podľa § 219 ods. 2 sa umožní súdu uložiť len výnimočný trest. Trestný zákon sa zároveň dopĺňa o nový trestný čin „klonovanie ľudskej bytosti“ a tiež sa sprísňujú v súlade s medzinárodnými požiadavkami trestné sadzby pri trestnom čine legalizácie príjmu z trestnej činnosti.

Návrh zákona nebude mať finančný, ekonomický ani environmentálny vplyv, ani vplyv na zamestnanosť.

Vzhľadom na obsah predloženého návrhu zákona nie je potrebné jeho prerokovanie v Rade hospodárskej a sociálnej dohody SR.